《吴侬行》
元代·龚璛

吴侬畏雨如畏虎，不道梅霖是时雨。江湖占水多作田，雨来水涨无坚土。

年年相戒筑岸围，州县施行督田主。纷纷何益耕者劳，鼕鼕还听踏车鼓。

乡风种麦属农家，拾穗泥中镰不举。公私上下望西成，儿女插秧深没股。

饥荒却忆四年前，百货如今尚高估。惟有斗米八十钱，虽贱伤农未为苦。

此事犹应费将护，因民所利物无迕。诸贤炼石天可补，肯使穷阎怨寒暑。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。